Aeroflot (Russies: ОАО «Аэрофлот - Российские авиалинии») is die grootste lugdiens van Rusland. Tydens die Sowjetunie se bestaan was dit die grootste lugredery ter wêreld – op sy hoogtepunt in 1991 het die vloot uit 1 600 vliegtuie bestaan. Ná die verbrokkeling van die Sowjetunie is die maatskappy in tientalle kleiner maatskappye opgedeel, waarvan baie sedertdien bankrot gespeel het. Aeroflot het tans sowat 100 vliegtuie en vlieg na 108 bestemmings in 54 lande. Die Sjeremetjewo-lughawe by Moskou is die lugdiens se hooflughawe. In 1921, kort ná die einde van die Russiese Burgeroorlog, het die regering ’n aparte organisasie gestig vir lugverkeer. Op 9 Februarie 1923 is Dobroljot gestig vir binnelandse vlugte. Die eerste vlug op 15 Junie 1923 plaasgevind tussen Moskou en Nizjni Nowgorod. In 1930 is die naam na Grazjdanski wozdojesjni flot ("Burgerlugvloot") verander en in 1932 na Aeroflot. Die lugdiens bestaan sedert 1994 in sy huidige vorm toe dit geprivatiseer is en die naam Aeroflot – Russian International Airlines gekry het. Die staat het steeds ’n meerderheidsaandeel van 51 persent. In 2000 is die naam verander na Aeroflot – Russian Airlines.